জোড়া পশ্চিমী ঝঞ্ঝায় দক্ষিণে শীতের বিদায়, দার্জিলিংয়ে তুষারপাতের পূর্বাভাস

কলকাতা: মাঘ মাস শুরু হতেই দক্ষিণবঙ্গে কার্যত ছন্দ হারিয়েছে শীত। একের পর এক পশ্চিমী ঝঞ্ঝার প্রভাবে স্বাভাবিক শীতের আমেজ আর তেমন টের পাওয়া যাচ্ছে না বলে জানিয়েছে আলিপুর আবহাওয়া দফতর। শুক্রবার দক্ষিণবঙ্গের আকাশ মূলত পরিষ্কার থাকবে। কলকাতা ও সংলগ্ন এলাকায় দিনের সর্বোচ্চ তাপমাত্রা ২৭ ডিগ্রি সেলসিয়াস (Weather Update) এবং সর্বনিম্ন তাপমাত্রা ১৬ ডিগ্রির আশেপাশে ঘোরাফেরা করবে (Winter)।

আবহাওয়া দফতর সূত্রে জানা গিয়েছে, বর্তমানে একটি পশ্চিমী ঝঞ্ঝা জম্মু-কাশ্মীর ও সংলগ্ন উত্তর-পশ্চিম ভারতের উপর অবস্থান করছে। এর মধ্যেই নতুন করে আরও একটি পশ্চিমী ঝঞ্ঝা ঢোকার সম্ভাবনা রয়েছে। পাশাপাশি দক্ষিণ-পূর্ব উত্তরপ্রদেশ থেকে উত্তর কর্ণাটক পর্যন্ত একটি সক্রিয় অক্ষরেখা বিস্তৃত রয়েছে। উত্তর-পূর্ব বিহারের উপর অবস্থান করছে একটি ঘূর্ণাবর্ত। এই সব কটি আবহাওয়াগত অবস্থানের সম্মিলিত প্রভাবে দক্ষিণবঙ্গে শীতের দাপট কমেছে।

আরও পড়ুন: আলাপন বন্দ্যোপাধ্যায়ের বই ‘বাঙালি মন’, ‘এত সুন্দর বিশ্লেষণ’ আবেগে ভাসলেন শীর্ষেন্দু মুখোপাধ্যায়

ফলে সন্ধ্যা ও ভোরের দিকে হালকা শীতের আমেজ থাকলেও বেলা বাড়তেই উধাও হচ্ছে ঠান্ডা। দিন ও রাতের তাপমাত্রা স্বাভাবিক অথবা তার কিছুটা ওপরে থাকছে। আগামী কয়েকদিন তাপমাত্রার ওঠানামা দু’ডিগ্রি সেলসিয়াসের মধ্যেই সীমাবদ্ধ থাকবে বলে পূর্বাভাস।

দক্ষিণবঙ্গের আবহাওয়ার পূর্বাভাস

দক্ষিণবঙ্গের প্রায় সব জেলাতেই সকালের দিকে হালকা কুয়াশার সম্ভাবনা থাকলেও, তা ক্রমশ কমবে। উপকূলবর্তী ও সংলগ্ন জেলাগুলিতে আগামী কয়েকদিন সর্বনিম্ন তাপমাত্রা ১৫ থেকে ১৭ ডিগ্রির মধ্যে থাকবে। পশ্চিমের জেলাগুলিতে তা ১১ থেকে ১৪ ডিগ্রি সেলসিয়াসের ঘরে ঘোরাফেরা করবে।

কেমন থাকবে উত্তরবঙ্গের আবহাওয়া?

অন্যদিকে উত্তরবঙ্গে আগামী পাঁচদিন তাপমাত্রার তেমন পরিবর্তন নেই। দার্জিলিং পার্বত্য এলাকায় সর্বনিম্ন তাপমাত্রা থাকবে ৪ থেকে ৬ ডিগ্রি সেলসিয়াসের মধ্যে। দার্জিলিংয়ে হালকা তুষারপাতের পাশাপাশি দু-এক পশলা বৃষ্টির সম্ভাবনা রয়েছে। কালিম্পং, জলপাইগুড়ি ও আলিপুরদুয়ারেও বৃষ্টি হতে পারে। একই সঙ্গে দার্জিলিং-সহ একাধিক জেলায় ঘন কুয়াশার সতর্কতাও জারি করেছে আবহাওয়া দফতর।